CELEX: 32016D1183
Language: lt
Date: 2016-07-14 00:00:00
Title: 2016 m. liepos 14 d. Komisijos įgyvendinimo sprendimas (ES) 2016/1183, kuriuo patvirtinama skubios vakcinacijos nuo galvijų žvynelinės Bulgarijoje programa ir iš dalies keičiamas Įgyvendinimo sprendimo (ES) 2016/645 priedas (pranešta dokumentu Nr. C(2016) 4360) (Tekstas svarbus EEE)

20.7.2016   
            
            
               LT
            
            
               Europos Sąjungos oficialusis leidinys
            
            
               L 195/75
            
         KOMISIJOS ĮGYVENDINIMO SPRENDIMAS (ES) 2016/1183
   2016 m. liepos 14 d.
   kuriuo patvirtinama skubios vakcinacijos nuo galvijų žvynelinės Bulgarijoje programa ir iš dalies keičiamas Įgyvendinimo sprendimo (ES) 2016/645 priedas
   
      
         (pranešta dokumentu Nr. C(2016) 4360)
      
   
   (Tekstas autentiškas tik bulgarų kalba)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1989 m. gruodžio 11 d. Tarybos direktyvą 89/662/EEB dėl veterinarinių patikrinimų, taikomų Bendrijos vidaus prekyboje, siekiant sukurti vidaus rinką (1), ypač į jos 9 straipsnio 4 dalį,
   atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (2), ypač į jos 10 straipsnio 4 dalį,
   atsižvelgdama į 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (3), ypač į jos 14 straipsnio 2 dalį ir 19 straipsnio 1 dalies a punktą, 3 dalies a punktą ir 6 dalį,
   atsižvelgdama į 2002 m. gruodžio 16 d. Tarybos direktyvą 2002/99/EB, nustatančią gyvūnų sveikatos taisykles, reglamentuojančias žmonėms skirtų gyvūninės kilmės produktų gamybą, perdirbimą, paskirstymą ir importą (4), ypač į jos 4 straipsnio 3 dalį,
   kadangi:
   
               (1)
            
            
               Direktyvoje 92/119/EEB nustatytos bendrosios kontrolės priemonės, kurios turi būti taikomos kilus tikrų gyvūnų ligų, įskaitant žvynelinę, protrūkiui. Šios kontrolės priemonės, be kitų, yra apsaugos ir stebėjimo zonos apie užkrėstą ūkį nustatymas, ir jas taikant taip pat numatyta skubi vakcinacija žvynelinės protrūkio atveju, kaip papildoma kontrolės priemonė;
            
         
               (2)
            
            
               2016 m. balandžio 12 d. Bulgarija pranešė Komisijai, kad dviejuose galvijų ūkiuose, esančiuose atitinkamai Vodeno ir Černogorovo kaimuose Dimitrovgrado savivaldybėje Chaskovo srityje centrinėje-pietinėje Bulgarijos dalyje, maždaug 80 km nuo sienų su kaimyninėmis šalimis, įtariama žvynelinė. 2016 m. balandžio 13 d. patvirtinus šiuos du pirminius protrūkius Chaskovo srityje, Bulgarija pranešė apie kitus žvynelinės protrūkius keliose srityse. 2016 m. gegužės 20 d. Bulgarija pranešė Komisijai apie 98 patvirtintus žvynelinės protrūkius, iš kurių 19 buvo Chaskovo srityje, 8 – Stara Zagoros, 5 – Plovdivo, 54 – Blagojevgrado, 6 – Kiustendilo, vienas – Perniko ir 5 – Smoliano srityse;
            
         
               (3)
            
            
               siedama išvengti žvynelinės plitimo į kitas Bulgarijos teritorijos dalis ir kitas valstybes nares bei trečiąsias šalis Komisija priėmė Komisijos įgyvendinimo sprendimą (ES) 2016/645 (5). Tame įgyvendinimo sprendime nustatytos tam tikros apsaugos priemonės, susijusios su tuo, kad Bulgarijoje buvo patvirtinta žvynelinė, ir Sąjungos lygiu nustatyta apribojimų taikymo zona, aprašyta šio sprendimo priede ir apimanti teritoriją, kurioje patvirtintas žvynelinės protrūkis, ir apsaugos bei stebėjimo zonas, kurias Bulgarija nustatė pagal Direktyvos 92/119/EB 10 straipsnį;
            
         
               (4)
            
            
               tuo pačiu laikotarpiu, nuo 2016 m. balandžio 6 d. iki 2016 m. gegužės 19 d., Graikija ir buvusioji Jugoslavijos Respublika Makedonija pranešė apie naujus žvynelinės protrūkius;
            
         
               (5)
            
            
               remiantis Europos maisto saugos tarnybos moksline nuomone dėl žvynelinės (6), rinkoje galima įsigyti tik gyvųjų vakcinų nuo žvynelinės. Toje nuomonėje teigiama, kad susilpnintų žvynelinės virusų vakcina „Neethling“ labai veiksmingai užkerta kelią sergamumui. Kadangi homologinės žvynelinės vakcinos yra veiksmingesnės nei susilpnintų avių raupų virusų pagrindo vakcinos, rekomenduojama naudoti jas, jei jų galima gauti iš vakcinų gamintojų, nes šie vykdo veiklą tik už Sąjungos ribų;
            
         
               (6)
            
            
               nėra vakcinos nuo žvynelinės, kurios rinkodaros leidimas būtų suteiktas Sąjungoje. Todėl skubi vakcinacija pagal Direktyvos 92/119/EEB 19 straipsnį gali būti vykdoma tik pagal Europos Parlamento ir Tarybos direktyvos 2001/82/EB (7) 8 straipsnį, kuriuo sunkių epizootinių ligų atveju, o toks yra ir žvynelinės atvejis, valstybėms narėms leidžiama laikinai leisti naudoti vakcinas be rinkodaros leidimo;
            
         
               (7)
            
            
               2016 m. balandžio 25 d. Bulgarija pateikė Komisijai skubios vakcinacijos dėl galvijų, laikomų paveiktose teritorijose ir tam tikrose tos valstybės narės gretimose teritorijose esančiuose ūkiuose, žvynelinės programą (toliau – skubios vakcinacijos programa). Skubios vakcinacijos programoje pateikta informacija apie sprendimą taikyti priemones, su geografine ir administracine vakcinacijos zonos apibrėžtimi susijusi informacija, ūkių ir gyvūnų, kuriems turi būti atlikta vakcinacija, skaičius ir data, iki kurios vakcinacija turėtų būti užbaigta. 2016 m. gegužės 20 d. Bulgarija pranešė Komisijai apie savo ketinimą išplėsti skubios vakcinacijos programą ir ją vykdyti visoje Bulgarijos teritorijoje. Dėl šios priežasties reikia išplėsti apribojimų taikymo zoną, nustatytą Įgyvendinimo sprendimo (ES) 2016/645 priede. Todėl Įgyvendinimo sprendimo (ES) 2016/645 priedas turėtų būti atitinkamai iš dalies pakeistas;
            
         
               (8)
            
            
               vadovaudamasi Direktyvos 92/119/EEB 19 straipsnio 6 dalimi, 2016 m. balandžio 28 d. Bulgarija pranešė Komisijai apie tai, kad iš Komisijos pagal 2015 m. gruodžio 18 d. Komisijos įgyvendinimo sprendimą (8) įsteigto vakcinų banko įsigijo pakankamai homologinės žvynelinės vakcinos dozių ir pagal skubios vakcinacijos programą pradėjo vakcinaciją 20 km spinduliu aplink teritoriją, kurioje patvirtinti žvynelinės protrūkiai;
            
         
               (9)
            
            
               būtina nustatyti sąlygas, pagal kurias Bulgarija turėtų vykdyti skubią vakcinaciją. Spartus žvynelinės plitimas Bulgarijoje kelia pavojų kitoms Bulgarijos teritorijos dalims ir kaimyninėms šalims. Todėl taip pat būtina sustiprinti Bulgarijoje taikomas kontrolės priemones, ribojant nevakcinuotų, vyresnių kaip trijų mėnesių galvijų perkėlimą į kitus ūkius apribojimų taikymo zonoje. Nustačius šį amžiaus apribojimą bus sudaromos sąlygos perkelti jaunus veršelius į kitus ūkius tolimesniam auginimui per laikotarpį po gimimo, kol jie negali būti veiksmingai vakcinuoti. Be to, reikia sudaryti galimybę nevakcinuotus galvijus perkelti tiesiai į skerdyklą, esančią apribojimų taikymo zonoje;
            
         
               (10)
            
            
               teritorija, kurioje turi būti atliekama vakcinacija nuo žvynelinės, gali apimti visą apribojimų taikymo zoną, apibrėžtą Įgyvendinimo sprendime (ES) 2016/645 ir nustatytą to sprendimo priede;
            
         
               (11)
            
            
               pirmasis skubios vakcinacijos etapas turėtų būti užbaigtas kuo skubiau ir ne vėliau kaip 2016 m. birželio 30 d. Jei bus protrūkių kitose teritorijose, skubi vakcinacija paveiktose teritorijose turėtų būti baigta per du mėnesius nuo pirmo žvynelinės protrūkio patvirtinimo tose teritorijose, jeigu yra pakankamai vakcinų;
            
         
               (12)
            
            
               šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   1.   Be priemonių, kurių Bulgarija ėmėsi pagal Direktyvos 92/119/EEB 4, 5 ir 10 straipsnius, Bulgarija gali šio sprendimo II priede nustatytomis sąlygomis atlikti skubią galvijų, laikomų ūkiuose šio sprendimo I priede nustatytose teritorijose, vakcinaciją nuo žvynelinės.
   2.   Programa, kurią Bulgarija Komisijai pateikė 2016 m. gegužės 20 d. dėl skubios galvijų, laikomų ūkiuose I priede nustatytose teritorijose, vakcinacijos nuo žvynelinės yra patvirtinama.
   3.   Bet koks galvijų, vakcinuotų nuo žvynelinės, perkėlimas į kitas valstybes nares yra draudžiamas.
   4.   Bet koks jaunesnių kaip 6 mėnesių galvijų, nevakcinuotų nuo žvynelinės, bet atsivestų galvijų patelių, vakcinuotų nuo žvynelinės, perkėlimas į kitas valstybes nares yra draudžiamas.
   2 straipsnis
   Bulgarija imasi šiam sprendimui įgyvendinti būtinų priemonių ir apie tai praneša Komisijai ir valstybėms narėms pagal Direktyvos 92/119/EEB 19 straipsnio 5 dalį.
   3 straipsnis
   Įgyvendinimo sprendimo (ES) 2016/645 priedas pakeičiamas šio sprendimo III priedo tekstu.
   4 straipsnis
   Šis sprendimas skirtas Bulgarijos Respublikai.
   
      Priimta Briuselyje 2016 m. liepos 14 d.
      
         
            Komisijos vardu
         
         Vytenis ANDRIUKAITIS
         
            Komisijos narys
         
      
   
   
      (1)  OL L 395, 1989 12 30, p. 13.
   
      (2)  OL L 224, 1990 8 18, p. 29.
   
      (3)  OL L 62, 1993 3 15, p. 69.
   
      (4)  OL L 18, 2003 1 23, p. 11.
   
      (5)  2016 m. balandžio 22 d. Komisijos įgyvendinimo sprendimas (ES) 2016/645 dėl tam tikrų laikinų apsaugos nuo žvynelinės Graikijoje priemonių (OL L 108, 2016 4 23, p. 61).
   
      (6)  Mokslinė nuomonė dėl žvynelinės. EFSA Gyvūnų sveikatos ir gerovės komisija, EFSA leidinys, 2015; 13(1):3986.
   
      (7)  2001 m. lapkričio 6 d. Europos Parlamento ir Tarybos direktyva 2001/82/EB dėl Bendrijos kodekso, reglamentuojančio veterinarinius vaistus (OL L 311, 2001 11 28, p. 1).
   
      (8)  2015 m. gruodžio 18 d. Komisijos įgyvendinimo sprendimas dėl finansavimo sprendimo, susijusio su Sąjungos finansiniu įnašu, kuriuo prisidedama prie neatidėliotinų kovos su žvyneline Graikijoje 2015 m. priemonių, ir kuriuo nustatomi vakcinų prieš žvynelinę ištekliai (C(2015) 9573 final).
   
      I PRIEDAS
      
         Bulgarija
      
      Šios Bulgarijos sritys:
      
                  —
               
               
                  visa Bulgarijos teritorija.
               
            
   
      II PRIEDAS
      
         Skubios vakcinacijos taikymo žvynelinei kontroliuoti ir likviduoti pagal Direktyvos 92/119/EEB 19 straipsnį sąlygos
      
      
                  1.
               
               
                  Geografinės teritorijos, kurioje bus atliekama skubi vakcinacija, dydis
               
               
                  Vakcinacijos zona yra šio sprendimo I priede aprašytos Bulgarijos teritorijos.
                  Vakcinacijos zonai taikomi apribojimai, nustatyti šiame sprendime ir Įgyvendinimo sprendime (ES) 2016/645, kartu su Direktyvos 92/119/EEB 10 straipsnyje nustatytais apribojimais.
               
            
                  2.
               
               
                  Vakcinuojamų gyvūnų rūšis ir amžius
               
               
                  Visi galvijai, kaip apibrėžta Įgyvendinimo sprendimo (ES) 2016/645 2 straipsnio a punkte, nepriklausomai nuo jų lyties, amžiaus ir gestacinio arba produkcinio statuso, turi būti vakcinuojami per pirmąjį vakcinacijos etapą, nurodytą 3 punkte.
                  Vakcinuotų galvijų palikuonys vakcinuojami pagal gamintojo instrukcijas, kai yra keturių mėnesių ar vyresni.
               
            
                  3.
               
               
                  Vakcinacijos kampanijos trukmė
               
               
                  Pirmasis vakcinacijos etapas paveiktose teritorijose turi būti užbaigtas iki 2016 m. birželio 30 d.
                  Pirmasis vakcinacijos etapas likusiose I priede nurodytos srities teritorijose turi būti užbaigtas kuo skubiau ir ne vėliau kaip per du mėnesius nuo pirmo žvynelinės protrūkio patvirtinimo toje teritorijoje.
               
            
                  4.
               
               
                  Specialus gyvūnų ir jų produktų judėjimo sustabdymas
               
               
                  Nepriklausomai nuo bet kokių kitų priemonių, kurios gali būti taikomos apribojimų taikymo zonoje, apibrėžtoje Įgyvendinimo sprendime (ES) 2016/645, vyresni kaip 90 dienų galvijai negali būti perkeliami į kitą ūkį, jei jie nebuvo vakcinuoti ir reguliariai pakartotinai vakcinuoti likus ne mažiau kaip 28 dienoms iki perkėlimo datos.
                  Pasibaigus 28 dienų po vakcinacijos laikotarpiui, priemonės, susijusios su vakcinuotų galvijų perkėlimu ir iš vakcinuotų galvijų gautų produktų tiekimu rinkai, nustatytos Įgyvendinimo sprendime (ES) 2016/645, taikomos kartu su Direktyvos 92/119/EEB 10 straipsnyje nustatytomis priemonėmis.
                  Nevakcinuoti galvijai gali būti perkeliami tiesiai skersti į skerdyklą, esančią apribojimų taikymo zonoje. Išskyrus skubaus skerdimo atvejus, prieš išvežant skersti nevakcinuotus galvijus iš ūkių, kuriuose buvo atlikta vakcinacija, turi būti laikomasi septynių dienų laukimo po vakcinacijos bandoje laikotarpio.
                  Nevakcinuoti jaunesni kaip šešių mėnesių palikuonys, kuriuos atsivedė patelės, vakcinuotos ne mažiau kaip 28 dienos iki gimdymo, ir kurie buvo maitinami šių patelių priešpieniu, gali būti perkeliami į kitą ūkį, esantį apribojimų taikymo zonoje.
               
            
                  5.
               
               
                  Specialus vakcinuotų gyvūnų registravimas
               
               
                  Vietos kompetentinga institucija vakcinavimo duomenis apie kiekvieną vakcinuotą galviją turi įvesti į tam skirtą internetinę duomenų bazę, susietą su centrine duomenų baze, sukurta pagal Europos Parlamento ir Tarybos reglamentą (EB) Nr. 1760/2000 (1). Įrašuose turi būti nurodytas ryšys tarp vakcinuotų patelių ir palikuonių.
               
            
                  6.
               
               
                  Kiti su skubia vakcinacija susiję aspektai
               
            
                  6.1.
               
               
                  Stebėjimo zona Bulgarijoje aplink vakcinacijos zoną
               
               
                  Ne mažiau kaip 10 km aplink 1 punkte nurodytą vakcinacijos zoną nustatoma stebėjimo zona, kurioje padėtis intensyviai stebima, o galvijų perkėlimą kontroliuoja kompetentinga institucija.
                  Nuo žvynelinės nevakcinuoti galvijai, laikomi ūkiuose, esančiuose aplink vakcinacijos zoną nustatytoje stebėjimo zonoje, negali būti išvežami iš savo ūkių, kol nepraeina ne mažiau kaip septynios dienos po vakcinacijos užbaigimo ūkiuose, esančiuose vakcinacijos zonoje už mažiau kaip 10 km.
               
            
                  6.2.
               
               
                  Laikotarpis, kurį galioja priemonės, taikomos zonose, nustatytose pagal Direktyvos 92/119/EEB 10 straipsnį ir Įgyvendinimo sprendimą (ES) 2016/645
               
               
                  Vakcinacijos zonoje taikomos priemonės galioja tol, kol yra panaikinamos pagal Direktyvos 92/119/EEB 19 straipsnio 6 dalį.
               
            
                  6.3.
               
               
                  Vakcinacijos kampanijos vykdymas
               
               
                  Vakcinaciją atlieka kompetentingos institucijos pareigūnas arba kompetentingos institucijos paskirtas ir jos prižiūrimas privatus veterinaras.
                  Vakcinuojant pirmenybė turi būti teikiama galvijams, laikomiems ūkiuose, esančiuose apsaugos ir stebėjimo zonose ir vietovėse, kurios ribojasi su kitomis valstybėmis narėmis ir Bulgarijos teritorijomis, neužkrėstomis žvyneline.
                  Taikomos reikiamos priemonės, kad būtų išvengta galimo viruso išplitimo. Nepanaudoti vakcinos kiekiai grąžinami į vakcinos platinimo punktą, kartu pateikiant rašytinius duomenis apie vakcinuotus galvijus ir panaudotų dozių skaičių.
               
            
                  6.4.
               
               
                  Naudotina vakcina
               
               
                  Homologinė gyvoji susilpninto viruso vakcina nuo žvynelinės (padermės „Neethling“), „Lumpy Skin Disease Vaccine For Cattle“, „Onderstepoort Biological Products“, Pietų Afrika.
                  Arba: gyvoji susilpninto viruso vakcina nuo žvynelinės (SIS tipo), „Lumpyvax“, „MSD Animal Health, Intervet“, Pietų Afrika.
                  Vakcina turi būti naudojama pagal gamintojo instrukcijas ir Direktyvos 2001/82/EB 8 straipsnį, vadovaujant centrinėms kompetentingoms institucijoms.
               
            
                  6.5.
               
               
                  Pažangos ataskaitos ir galutinė ataskaita
               
               
                  Skubios vakcinacijos programos vykdymo pažangos ataskaita Komisijai ir valstybėms narėms pateikiama pagal Direktyvos 92/119/EEB 19 straipsnio 5 dalį.
                  Išsami skubios vakcinacijos programos užbaigimo ataskaita Komisijai ir valstybėms narėms pateikiama pagal Direktyvos 92/119/EEB 19 straipsnio 5 dalį iki šio priedo 6.1 ir 6.2 punktuose nurodytų apribojimų panaikinimo.
               
            
         (1)  2000 m. liepos 17 d. Europos Parlamento ir Tarybos reglamentas (EB) Nr. 1760/2000, nustatantis galvijų identifikavimo bei registravimo sistemą, reglamentuojantis jautienos bei jos produktų ženklinimą ir panaikinantis Tarybos reglamentą (EB) Nr. 820/97 (OL L 204, 2000 8 11, p. 1).
   
   
      III PRIEDAS
      Įgyvendinimo sprendimo (ES) 2016/645 priedas pakeičiamas taip:
      
         
            „PRIEDAS
            
               Bulgarija
            
            Šios Bulgarijos sritys:
            
                        —
                     
                     
                        visa Bulgarijos teritorija.“